અમે ઝડપથી લાઈન બહાર નીકળી ગયા ! કંઈ જોયા વગર અબૂધની જેમ લાઇનમાં ઊભા રહી જવાની ઘટનાને કારણે મનમાં ઊભી થયેલ શરમને પ્રયાસપૂર્વક દૂર હડસેલી બીજા કાઉન્ટર પાસે પહોંચ્યા. અલબત ત્યાં પડેલ રસથાળોને જોઈને ! અમારી ધીરજ અથવા કાઉન્ટર પરની વાનગી બંને પૈકી કોઈ એક ખૂટે તે પહેલાં અમારો ‘વારો’ આવી ગયો. પ્રસન્ન વદને અમે ડિશ આગળ કરી અને સર્વ કરનારાઓએ વારાફરતી સઘળી વાનગી એમાં ઠાલવી. તેઓએ સ્વાદેન્દ્રિયોને નાથી લીધી હશે જેથી તેમને મન તીખા-ગળ્યા સ્વાદનો કોઈ ભેદ ન હોય એવું લાગ્યું. કારણ ગુલાબજાંબુની ચાસણી અને શાકના તેલનું મિશ્રણ થઈ ગયું તથા બરફીએ સમોસાની ચટણીમાં સહેજ સ્નાન કર્યું !